સાઉથ મુંબઈની કોઈ એક વાત મને બેસ્ટ લાગતી હોય તો એ અહીંનું ફૂડ છે. સાઉથ મુંબઈ જેવું વૈવિધ્યસભર ફૂડ આખા મુંબઈમાં ક્યાંય ખાવા ન મળે અને એ પણ પાછું એકદમ રિયલ ટેસ્ટનું. ચોપાટી પર સુખસાગરની પાંઉભાજી ખાઓ કે પછી સ્ટેટસની ગુજરાતી થાળી ખાઓ. તાજ-ઑબેરૉય તો ફૂડ માટે ફેમસ છે જ, પણ એ સિવાય પણ બીજી કોઈ રેસ્ટોરાંમાં જાઓ કે લારીગલ્લા કે ખૂમચાવાળાને ત્યાં ખાઈ લો; સાઉથ મુંબઈનું ફૂડ રીતસર તમને જુદું લાગશે. હું તો મારા યારદોસ્તોને ખાસ સાઉથ મુંબઈમાં જમવા બોલાવતો રહું છું. જો તેમને ક્યાંય સબર્બમાં મળી ગયો હોઉં તો ખાસ ઊંચકીને સાઉથ મુંબઈ લઈ આવું અને પછી અહીં જમાડીને પાછા રવાના કરું. સાઉથ મુંબઈમાં દેશભરના લોકો રહેતા હોવાથી બન્યું છે એવું કે એ બધાનું ફૂડ આ એરિયામાં ઈઝીલી અવેલેબલ છે જે મારા જેવા સ્વાદના શોખીનો માટે આર્શીવાદસમું છે.